ORDE do 24 de maio de 2007 pola que se establecen as bases reguladoras que rexerán as axudas destinadas a actividades de fomento para a conservación e a restauración de bens do patrimonio etnográfico de Galicia e se procede á súa convocatoria para o ano 2007.
CONSELLERÍA DE CULTURA E DEPORTE — III. OUTRAS DISPOSICIÓNS — 01/06/2007

A Lei 8/1995, do 30 de outubro, do patrimonio cultural de Galicia é a expresión xurídica necesaria da especificidade que, como nacionalidade histórica, posúe en materia cultural e ten como finalidade esencial protexer, conservar e difundir un legado que o tempo irá acrecentando para transmitilo ás xeracións futuras.
A riqueza do patrimonio cultural de Galicia materialízase, no ámbito etnográfico, en múltiples tipos construtivos característicos e senlleiros, como expresión da cultura e modos de vida tradicionais e propios do pobo galego. Neste eido destacan, entre outros, os hórreos (cabazos, cabaceiras, piornos, etc.), os cruceiros, os petos de ánimas, os muíños, os lavadoiros, os fornos, os pombais, as palleiras, as pallozas e unha longa lista que ilustra o singular e valioso patrimonio cultural de Galicia.
Na medida en que os bens culturais teñen un valor de testemuña histórica e de civilización, a citada Lei do patrimonio cultural de Galicia determina tanto para os seus propietarios, posuidores e demais titulares de dereitos reais como para os poderes públicos a obriga de preservaren o interese xeral que é o patrimonio cultural, para asegurar a súa integridade e evitar a súa perda, a súa destrución e a súa deterioración.
Neste sentido, a Consellería de Cultura e Deporte asume como principal obxectivo a protección, conservación e enriquecemento deste patrimonio e concrétao a través da adopción de medidas de fomento para a restauración e rehabilitación de bens do patrimonio etnográfico.
Á vista do exposto, en uso das facultades que teño atribuídas, en virtude do artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto.
1. O obxecto desta orde é establecer as bases reguladoras e convocar a concesión de axudas, en réxime de concorrencia non competitiva, destinadas ao fomento de actuacións de conservación e mantemento e de restauración, por parte dos propietarios, posuidores e demais titulares de dereitos reais, de bens inmobles do patrimonio etnográfico que forman parte do Inventario Xeral do Patrimonio Cultural de Galicia, calquera que sexa a categoría de protección en que se inclúan (ben de interese cultural, ou ben inventariado), tales como hórreos, cabazos, cabaceiras, piornos, celeiros, cruceiros, petos de ánimas, palleiras, alpendres, pallozas, muíños, fontes, lavadoiros, fornos, pombais e outros de carácter similar.
Artigo 2º.-Actuacións subvencionables e excluídas.
1. Quedan comprendidas no ámbito desta orde como actuacións subvencionables:
a) As obras de conservación e mantemento, é dicir, aquelas que teñen como finalidade o mantemento do inmoble coas súas características e materiais orixinais. Consistirán en reparacións puntuais, limpezas, substitucións concretas de elementos deteriorados e aquelas que deriven das operacións de reparación dos danos habituais provocados polo paso do tempo ou polo seu uso característico.
En concreto consideraranse obras de conservación e mantemento:
I. O retellado, a reposición ou a reparación da cuberta dos bens etnográficos, en que se empregue o material tradicional orixinal (a tella curva, a lousa, o colmo ou a pedra), sempre que non supoña unha intervención parcial que altere o sistema construtivo orixinal ou afecte o seu soporte ou a súa estrutura. Non terán esta consideración a reconstrución total ou parcial da estrutura das cubertas ou os tellados de nova construción.
II. Os traballos de conservación e reparación dos ben inmobles de valor etnográfico que afecten os elementos e os materiais do cerramento ou do acabamento do interior e do exterior, incluíndo a substitución parcial das pezas, dos elementos ou dos revestimentos, e sempre que se empregue o mesmo material orixinal e se manteña a forma, a dimensión, o sistema construtivo e o acabado. A intervención terá un carácter parcial e non poderá supor a substitución integral dos paramentos sobre os cales se actúa.
III. A pintura dos recebos dos paramentos con tintas de base mineral, nas cores tradicionais e sempre que supoña a reparación dun revestimento ou dun acabamento anterior e que sexa coherente co tipo do ben.
IV. O cambio ou a reparación das carpintarías dos ocos, empregando o mesmo material e o mesmo tratamento que as orixinais do ben inmoble e de xeito coherente co seu tipo.
V. A pintura das carpintarías ou doutros elementos de madeira con lasures ou con tratamentos de poro aberto, con pinturas ao aceite ou con ceras naturais, así como as operacións necesarias de preparación das superficies, como son a limpeza, a decapaxe, e a lixadura. O acabamento proposto será coherente co preexistente e coa tradición construtiva, o tipo e os valores etnográficos do ben.
VI. A reparación ou a substitución parcial de pezas auxiliares como os chanzos das escaleiras, os balaústres e outros elementos das varandas, os caneirados, as canles de auga ou outras pezas funcionais, non estruturais ou de acabamento, sempre que non posúan traballos decorativos singulares.
VII. As limpezas superficiais, limpeza de mato e a poda ou a retirada da vexetación no contorno do elemento, sen realizar movementos de terras e sen afectar os muros ou outros elementos construídos.
VIII. A demolición e a retirada dos elementos, das construcións ou das instalacións desconformes cos valores etnográficos do ben, sempre que a súa retirada non supoña unha afección negativa ou poña en perigo a conservación dos sistemas construtivos orixinais, no caso de non precisaren unha posterior obra de restauración.
b) Son obras de restauración aquelas que teñan por obxecto a restitución ou a mellora da imaxe e unidade do ben, a través de operacións de reintegración de elementos deteriorados, perdidos ou eliminados no seu momento cun criterio desafortunado ou erróneo, co fin de recuperar o carácter orixinal do inmoble e da súa función e que poden supoñer a execución de novas estruturas, cerramentos, cubertas, ou outros elementos de entidade construtiva. Tamén se considerarán obras de restauración a eliminación de elementos e adicións construtivas sen valor cultural e que deturpen a apreciación e a función do ben.
En concreto, considéranse como obras de restauración as seguintes:
I. A limpeza das fábricas, paramentos e elementos construtivos consistentes na retirada das colonizacións biolóxicas, dos depósitos de po e lixo e dos axentes patóxenos. Tamén se incluirá a eliminación das cotras de contaminación ou de alteración química ou ambiental, así como de pintadas e graffiti, aplicando técnicas non agresivas e respectuosas cos elementos de valor etnográfico, cos seus materiais e coa pátina do tempo.
II. A eliminación dos elementos, dos materiais ou das partes das obras discordantes ou non conformes coa tradición construtiva e o carácter orixinal do ben inmoble que supoñan unha alteración da súa imaxe e da súa unidade orixinal.
III. As obras de reparación, de reforzo ou de reposición do sistema estrutural en madeira, vertical, horizontal ou da cuberta, incluíndo a súa reconstrución parcial coas mesmas características e materiais que os tradicionais orixinais.
IV. A reparación, a consolidación ou a reconstrución dos muros ou das fábricas de pedra (de cachotaría ou de cantaría) para a recuperación de estruturas danadas, derrubadas ou en mal estado, utilizando os materiais, as labras, os aparellos e os sistemas construtivos tradicionais e cos límites que deriven do respecto pola disposición tipolóxica tradicional e a recuperación do seu volume orixinal documentado.
V. O cintado e o tendido de recebos de cargamasas tradicionais, coherentes cos tratamentos orixinais, así como as operacións complementarias previas, como unha picadura para desprender os recebos en mal estado.
VI. A dotación ou a construción de novas carpintarías naqueles bens que, no caso que existiren, sexan irrecuperables, ou que carezan delas na actualidade, sempre que se empreguen os materiais, as formas, as particións e as solucións construtivas tradicionais e coherentes co tipo e co valor etnográfico do ben inmoble.
VII. As obras de recuperación, de reparación e de restauración dos pavimentos, empregando os materiais e os sistemas construtivos tradicionais e conservando fielmente os despezamentos, as dimensións, as labras e os acabamentos.
VIII. As reconstrucións ou as restauracións dos elementos de división interior e dos seus acabamentos tradicionais, así como as maquinarias, os instrumentos e os elementos auxiliares que teñan por obxecto o mantemento ou a recuperación do seu uso ou da súa función tradicional e a súa interpretación cultural
IX. As obras de reparación ou de restauración dos elementos decorativos de pedra, de madeira ou doutros materiais, sempre segundo os datos que poidan confirmar a súa orixinalidade e o valor cultural. Neste caso a intervención xustificarase cun estudo especializado do seu valor artístico ou etnográfico.
2. Tanto as obras de conservación e de mantenemento como as obras de restauración subvencionadas ao abeiro desta orde axustaranse aos criterios legais de actuación que se recollen no artigo 39 da Lei 8/1995, do 30 de outubro, de patrimonio cultural de Galicia, e ás prácticas habituais de restauración que teñen o referendo das institucións dedicadas ao estudo e ao establecemento dos criterios nacionais e internacionais de conservación e protección do patrimonio cultural. En particular, utilizaranse criterios en que se empreguen as solucións construtivas e de deseño tradicionais e orixinais, reproducindo as técnicas con que se construíron nun primeiro momento os inmobles e utilizando os materiais que lles son propios.
3. Quedan excluídas:
a) As intervencións sobre inmobles en que se realizasen obras que fosen obxecto de sanción en materia de patrimonio cultural.
b) As intervencións en bens propiedade da Igrexa Católica.
c) As intervención que teñan por obxecto:
I. A alteración da forma, dos materiais ou, en fin, do tipo e sistema construtivo tradicional do ben inmoble de valor etnográfico.
II. O traslado dun ben inmoble de valor etnográfico, no cal se altere a súa relación co medio, o territorio e o lugar.
III. A reforma dun ben inmoble para a instalación dun novo uso alleo ao seu valor etnográfico.
IV. A utilización de materiais tecnolóxicos alleos á tradición construtiva e descontextualizados respecto dos valores etnográficos do elemento, tales como a masas de cementos portland, as madeiras laminadas ou os taboleiros prefabricados, os vernices que creen películas non transpirables sobre a superficie da madeira, as lousas de cuberta prefabricadas ou de forma non tradicional, as tellas mixtas, planas ou de materiais non tradicionais, os aluminios e os metais en xeral (agás o ferro doce forxado) fóra dos usos tradicionais dos metais na construción popular, as resinas e os acabamentos sintéticos, as siliconas como solucións de unión ou impermeabilización, as espumas de poliuretano como adhesivo ou solución para tomar carpintarías, as fábricas de bloque de cemento ou de tixolo como cerramento das construcións de valor etnográfico (cando este non sexa o material tradicional), etc.
V. A eliminación dos recebos ou dos revestimentos tradicionais para deixar vistas fábricas de pedra que non tiñan este remate tradicionalmente.
VI. A limpeza dos elementos artísticos ou de senlleiro valor etnográfico, na que se empreguen técnicas ou procedementos que elimine a pátina do tempo.
VII. Os chorreados de calquera tipo (de auga, de area, os granallados...) como técnica de limpeza sobre as fábricas ou os elementos orixinais.
VIII. As decapaxes das pinturas o dos revestimentos vellos sobre a madeira en que se empreguen sopretes de chama.
IX. Calquera actuación de restauración sobre un ben etnográfico que posúa ademais algún valor artístico ou estea declarado ben de interese cultural sen contar co correspondente proxecto de restauración redactado por un técnico competente especialista na materia.
Artigo 3º.-Financiamento e contía global das axudas.
As axudas reguladas nesta orde financiaranse con cargo á aplicación orzamentaria 12.03.433A.781.0 da Lei de orzamentos xerais da Comunidade Autónoma de Galicia para o ano 2007 e a contía global destinada a estas ascende a trescentos mil euros (300.000 ).
Artigo 4º.-Normativa aplicable.
A tramitación de solicitudes e concesión destas axudas axustarase ao disposto nesta orde, no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro; na Lei 38/2003, do 17 de novembro, xeral de subvencións; na Lei 14/2006, do 28 de decembro, de orzamentos xerais da comunidade autónoma para 2007; na Lei 4/2006, do 30 de xuño, de transparencia e boas prácticas na Administración pública galega; no Decreto 287/2000, do 21 de novembro, polo que se desenvolve o réxime de axudas e subvencións públicas da comunidade autónoma de Galicia; o Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da comunidade autónoma para 2006, e demais normativa de aplicación.
Artigo 5º.-Beneficiarios.
Poderán ser beneficiarios destas axudas as persoas físicas, as comunidades de bens e as entidades privadas sen ánimo de lucro que teñan a cualidade de propietarias, posuidoras ou titulares de dereitos reais, con consentimento do titular da propiedade, se é o caso, de calquera dos bens inmobles relacionados no artigo 1 desta orde, que formen parte do Inventario Xeral do Patrimonio Cultural de Galicia, en calquera das seguintes categorías:
a) Os hórreos, cabazos, cruceiros e petos de ánimas de máis de cen anos de antigüidade, que teñan a consideración de bens de interese cultural (en diante BIC), segundo o disposto no artigo 8 da Lei 8/1995, do 30 de outubro, do patrimonio cultural de Galicia e, por remisión da disposición adicional primeira desta lei, nos decretos 449/1973, do 22 de febreiro (BOE do 13 de marzo), e 571/1963, do 14 de marzo (BOE do 30 de marzo).
b) Os hórreos, cabazos, cabaceiras, piornos, celeiros, cruceiros, petos de ánimas, palleiras, alpendres, pallozas, muíños, fontes, lavadoiros, fornos, pombais, eiras e aqueles outros de carácter similar, que non sexan BIC e teñan a consideración de bens inventariados, segundo o disposto na disposición adicional segunda da Lei 8/1995, do 30 de outubro, do patrimonio cultural de Galicia, é dicir, aqueles bens recollidos nos inventarios das normas complementarias e subsidiarias do planeamento das provincias da Coruña, Lugo, Ourense e Pontevedra, aprobadas pola orde da Consellería de Ordenación do Territorio e Obras Públicas, do 3 de abril de 1991, así como os contidos nos catálogos de calquera outra figura do planeamento urbanístico en vigor.
c) Aqueles elementos que constitúan o patrimonio etnográfico, como os referidos na alínea b) anterior, pero que, sen estaren inventariados de xeito individual, formen parte do contorno delimitado dos conxuntos históricos, dos lugares de interese etnográfico ou dos monumentos declarados BIC, así como no territorio histórico do Camiño de Santiago (Camiño Francés), sempre que conserven as súas características construtivas esenciais e definitorias orixinais, a súa fisionomía e o carácter tradicional, así como unha vinculación co seu ámbito inmediato.
Artigo 6º.-Axudas.
1. As axudas consistirán nunha subvención que se percibirá por unha soa vez por beneficiario e ben inmoble, polo importe que resulte do rateo das contías globais fixadas no artigo 3º entre as solicitudes que cumpran cos requisitos fixados nesta orde, e que en ningún caso superará os seguintes límites:
a) Os tres mil euros (3.000 ), para as obras de conservación e mantemento que se enumeran na alínea a) do parágrafo 1 do artigo 2º desta orde.
b) Os dez mil euros (10.000 ), para as obras de restauración que se enumeran na alínea b) do parágrafo 1 do artigo 2º desta orde.
2. O importe das subvencións percibidas para cada intervención non poderá ser, en ningún caso, de tal contía que illadamente ou en concorrencia con outras subvencións ou axudas doutras administracións públicas ou doutros entes públicos ou privados supere o custo da actividade que vai desenvolver o beneficiario.
3. En ningún caso se considerarán custos subvencionables os tributos aboados polos beneficiarios.
Artigo 7º.-Solicitudes.
1. As solicitudes presentaranse no modelo normalizado que figura no anexo I desta orde, xunto coa documentación que se relaciona a seguir:
a) Unha copia compulsada do DNI e NIF do solicitante, ou do CIF no caso de comunidades de bens e as entidades privadas sen ánimo de lucro. No caso de que se actúe por medio de representante, deberá acreditarse a representación por un medio válido en dereito.
No caso de que o solicitante sexa dunha agrupación de persoas físicas ou xurídicas sen personalidade, deberán facerse constar expresamente os compromisos de execución asumidos por cada membro da agrupación, así como o custo subvencionable daqueles soportado por cada un deles. En calquera caso deberá nomearse un representante da agrupación, con poderes bastantes para cumprir as obrigas que, como beneficiario, corresponde á agrupación. Non poderá disolverse a agrupación ata que transcorra o prazo de prescrición previsto nos artigos 39 e 65 da Lei xeral de subvencións.
b) Unha copia compulsada dos documentos acreditativos da personalidade no caso de que o solicitante sexa unha comunidade de bens e as entidades privadas sen ánimo de lucro.
c) A documentación acreditativa do título de propiedade ou dos dereitos reais e do consentimento do propietario, se é o caso, respecto de ben obxecto da intervención para que se solicita a axuda.
d) Unha declaración responsable de todas as axudas solicitadas, concedidas ou pendentes de resolución, para a mesma finalidade, das distintas entidades públicas e privadas, coa indicación das correspondentes contías e de non estar incurso en supostos de prohibicións para obter a condición de beneficiarios de subvencións (segundo o modelo que figura como anexo II).
e) Unha certificación orixinal expedida pola entidade bancaria de titularidade da conta do solicitante.
f) No caso de BIC, a acreditación suficiente por calquera medio válido en dereito que se concrete a súa antigüidade e se defina a súa situación (lugar, parroquia e concello).
g) No caso das obras de restauración definidas na alínea b) do parágrafo 1 do artigo 2, un proxecto asinado por un técnico competente na materia da actuación para que se solicita a axuda, no cal se definan con claridade e de forma completa o estado actual do elemento, as súas características e a totalidade das obras necesarias para a súa recuperación. En todo caso este documento conterá:
I. Unha memoria pormenorizada en que, ademais da descrición do estado do elemento e do seu contorno, así como as súas patoloxías e as súas deficiencias, se recolla a figura legal de protección do patrimonio cultural, así como a adscrición tipolóxica e cultural do elemento. Na memoria deberá incluírse unha avaliación da súa importancia artística ou histórica, así como da intervención proposta, conforme o artigo 38.2º da Lei 8/1995, do 30 de outubro, do patrimonio cultural de Galicia, no caso de que se trate dun BIC.
II. Unha memoria construtiva en que se definan todas as actividades, as técnicas e os materiais que son necesarios para a súa conservación ou restauración.
III. Un plano de situación no ámbito do concello, en que queden perfectamente definidos a parroquia e o lugar concreto onde se sitúa o elemento. Escala 1/20.000 a 1/5.000.
IV. Un plano a escala suficiente en que se identifique con claridade o elemento dentro do seu conxunto. Escala 1/2.000 a 1/500.
V. Os planos de planta, alzado, sección e detalles construtivos do elemento. Escala 1/100 a 1/25.
VI. Un conxunto de fotografías en cor do elemento, do seu contorno e dos detalles en que se reflictan as patoloxías e danos obxecto da intervención.
VII. Un orzamento detallado en que se definan os materiais, a man de obra, os prezos unitarios e as medicións.
h) No caso das obras de conservación e mantemento que se refiren na alínea a) do parágrafo 1 do artigo 2 desta orde, o proxecto técnico que se define no punto anterior poderá substituírse polo documento que figura no anexo III. A Dirección Xeral de Patrimonio Cultural poderá determinar a necesidade da presentación dun proxecto técnico no caso de que a información achegada no anexo III se considere insuficiente para a definición dos traballos de restauración, o que lle será comunicado de forma escrita ao solicitante da axuda con indicación do prazo e das condicións da documentación necesaria.
2. Os modelos normalizados de solicitude e declaracións exixidas estarán ao dispor dos interesados no rexistro xeral da Consellería de Cultura e Deporte, nas súas delegacións provinciais ou na páxina web da consellería http:culturaedeporte.xunta.es/oficina/oficina, na sección de trámites e axudas, para a súa cobertura.
3. A presentación de solicitude polo interesado implicará:
a) A aceptación íntegra do establecido nas bases reguladoras fixadas na orde da convocatoria, así como dos requisitos e as obrigas que nelas se fixan.
b) A autorización á Dirección Xeral de Patrimonio Cultural da Consellería de Cultura e Deporte para solicitar as certificacións acreditativas de que se encontra ao día das obrigas tributarias estatais e autonómicas e da Seguridade Social, así como que non ten pendente de pagamento ningunha outra débeda, por ningún concepto coa Administración pública da Comunidade Autónoma de Galicia.
c) A autorización para o tratamento necesario dos datos dos beneficiarios e da súa publicación nos rexistros públicos en que proceda e na páxina web oficial da Consellería de Cultura e Deporte.
Artigo 8º.-Lugar e prazo de presentación de solicitudes.
1. As solicitudes, xunto coa documentación exixida no artigo 7º, presentaranse no rexistro xeral da Consellería de Cultura e Deporte, nas súas delegacións provinciais ou por calquera das formas previstas no artigo 38.4º da Lei 30/1992, do 26 de novembro, do réxime xurídico das administracións públicas e do procedemento administrativo común.
2. O prazo de presentación de solicitudes é de 40 (corenta) días naturais contados desde o día seguinte ao da publicación desta orde no Diario Oficial de Galicia.
Artigo 9º.-Tramitación, resolución e recursos.
1. Os servizos das delegacións provinciais da Consellería de Cultura e Deporte examinarán as solicitudes presentadas e a documentación achegada. No suposto de que as solicitudes non cumpran os requisitos sinalados na convocatoria ou a documentación conteña erros ou sexa insuficiente, a unidade administrativa encargada da tramitación requirirá os interesados para que, no prazo de dez días, presenten os documentos preceptivos que emenden os erros detectados, coa indicación de que, se así non o fixeren, se terán por desistidos da súa petición, de conformidade co previsto no artigo 71 da Lei 30/1992, de réxime xurídico das administracións públicas e do procedemento administrativo común.
2. Revisada e ordenada a documentación e completada, se é o caso, os servizos técnicos das delegacións provinciais presentarana á Subdirección Xeral de Conservación e Restauración de Bens Culturais para a elaboración da proposta de concesión ou denegación das axudas, que será elevada, a través da Dirección Xeral de Patrimonio Cultural ao titular da Consellería de Cultura e Deporte, que resolverá sobre a concesión ou denegación das axudas no prazo de dous meses.
3. A resolución de concesión ou denegación da axuda notificaráselles aos interesados e terá que ser motivada. No Diario Oficial de Galicia publicarase un extracto da resolución de concesión, que deberá conter indicación da norma reguladora, beneficiarios, crédito orzamentario, cantidade concedida e finalidade da axuda.
4. A resolución de concesión ou denegación da axuda pon fin á vía administrativa e contra ela poderá interpoñerse potestativamente recurso de reposición perante o órgano que ditou o acto no prazo dun mes contado desde o día seguinte ao da súa notificación, ou directamente, recurso contencioso-administrativo perante o Tribunal Superior de Xustiza de Galicia no prazo de dous meses contados desde o día seguinte ao da súa notificación.
5. De non notificarse resolución no prazo indicado no parágrafo 2 anterior, entenderase desestimada a solicitude correspondente, podendo interpoñerse, con carácter potestativo, recurso de reposición perante a conselleira de Cultura e Deporte no prazo de tres meses, ou ben interpoñer recurso contencioso administrativo perante o Tribunal Superior de Xustiza de Galicia, no prazo de seis meses. Os prazos sinalados para estes casos comezará a contarse desde que transcorra o prazo para resolver sinalado no parágrafo 2 anterior.
Artigo 10º.-Aceptación das axudas.
No prazo de cinco (5) días naturais desde a recepción da notificación da concesión de subvención, os beneficiarios deberán manifestar a súa aceptación por escrito dirixido á Dirección Xeral de Patrimonio Cultural, que poderá presentarse por calquera das formas previstas no artigo 38.4º da Lei 30/1992, de réxime xurídico das administracións públicas e do procedemento administrativo común e, co fin de evitar atrasos na tramitación, comunicarase ao fax 981 54 65 97, segundo o modelo que figura no anexo IV, durante o prazo de aceptación. De non recibirse a aceptación no prazo indicado, entenderase que os beneficiarios renuncian á subvención inicialmente concedida e procederase, logo da oportuna resolución, ao arquivo do expediente.
Artigo 11º.-Obrigas dos beneficiarios.
1. Ademais das obrigas xerais establecidas no artigo 78.4º do texto refundido da Lei de réxime financeiro e orzamentario de Galicia, e no artigo 14 da Lei 38/2003, do 17 de novembro, xeral de subvencións, para a percepción das axudas públicas os beneficiarios están obrigados:
a) A executar o proxecto para o que se concede a axuda segundo as condicións destas bases
b) A obter as preceptivas licenzas, autorizacións e permisos para a execución das obras obxecto da axuda.
c) A facilitar toda a información que lle requira a Intervención Xeral da Comunidade Autónoma de Galicia, o Tribunal de Contas e o Consello de Contas, no exercicio das súas funcións de fiscalización e control do destino das axudas
d) A efectuar a xustificación do custo conforme o establecido nesta orde.
e) A permitir e facilitar aos servizos técnicos da Consellería de Cultura e Deporte o acceso á obra no exercicio do seu labor de inspección e á comprobación relacionada co obxecto da axuda económica ou coa conservación do patrimonio cultural.
2. O incumprimento de calquera das obrigas mencionadas será causa de revogación da subvención ou de reintegro, se é o caso, dos importes percibidos e dos xuros de mora correspondentes.
Artigo 12º.-Xustificación e pagamento.
1. Unha vez concedida e aceptada a axuda, o seu pagamento quedará condicionado a que os beneficiarios presenten a seguinte documentación:
a) Unha memoria da actividade realizada e da adecuación da intervención ás condicións impostas na resolución da concesión, asinada polo beneficiario, no caso das obras contempladas na alínea a) do páragrafo 1 do artigo 2 desta orde, ou polo técnico director das obras no caso das obras contempladas na alínea b) do parágrafo 1 do artigo 2 desta orde.
b) Unha reportaxe de fotografías en cor do ben obxecto da intervención subvencionada e que reflicta a obra realizada.
c) As copias compulsadas das facturas, ou documentos equivalentes, dos industriais subministradores ou dos contratistas das obras no caso das obras de conservación e mantemento contempladas na alínea a) do parágafo 1 do artigo 2 desta orde, ou a certificación do director das obras do gasto total realizado axustado ao proxecto autorizado, para as obras no caso das obras de restauración contempladas no apartado b) do parágafo 1 do artigo 2 desta orde. Estes documentos estarán emitidos conforme a normativa aplicable e xuntaránselle, de ser o caso, os xustificantes de ter cobrado as cotas, taxas ou impostos correspondentes.
d) Unha declaración complementaria, actualizada, do conxunto de todas as axudas solicitadas, concedidas ou pendentes de resolución, para a mesma finalidade, das distintas entidades públicas e privadas (modelo anexo II).
2. A xustificación para a percepción da axuda deberá presentarse antes do 15 de novembro de 2007. No caso de que a xustificación sexa incorrecta ou incompleta, requirirase o beneficiario para que corrixa os erros ou defectos observados e presente os documentos solicitados no prazo de dez días, advertíndolles que, de non o facer, se procederá, despois da resolución, á revogación da subvención e, de ser o caso, ao reintegro da contía percibida e á exixencia dos xuros de mora.
Artigo 13º.-Modificación da resolución.
Toda alteración das condicións tidas en conta para a concesión da axuda e, en todo caso, a obtención concorrente de subvencións ou axudas outorgadas por outras administracións ou entes públicos ou privados, poderá dar lugar á modificación da resolución de concesión e, se é o caso, á súa revogación.
Artigo 16º.-Reintegro.
Procederá o reintegro total ou parcial da axuda percibida e a exixencia dos xuros de mora nos casos e termos previstos nesta orde, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e no artigo 78.10º do texto refundido da Lei de réxime financeiro e orzamentario de Galicia, e no artigo 37 da Lei 38/2003, do 17 de novembro, xeral de subvencións, así como polo incumprimento das obrigas impostas na resolución de concesión ou dos compromisos asumidos polos beneficiarios, sempre que afecten os obxectivos finais da axuda.
Disposicións adicionais
Primeira.-Sen prexuízo das facultades inspectoras que teñan atribuídas outros órganos da Administración estatal e autonómica, a Dirección Xeral de Patrimonio Cultural poderá realizar as comprobacións e verificacións que consideren precisas para a constatación do cumprimento do disposto nesta orde e demais normas vixentes que resulten de aplicación.
Segunda.-A Dirección Xeral de Patrimonio Cultural, a través do servizos técnicos centrais e provinciais, poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nesta orde.
Terceira.-Aos beneficiarios das axudas reguladas nesta resolución seralles de aplicación o réxime de infraccións e sancións previsto no artigo 79 do texto refundido da Lei de réxime financeiro e orzamentario de Galicia.
Disposicións derradeiras
Primeira.-A Dirección Xeral de Patrimonio Cultural ditará as instrucións que sexan necesarias para o axeitado desenvolvemento e cumprimento desta convocatoria.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 24 de maio de 2007.
Ánxela Bugallo Rodríguez
Conselleira de Cultura e Deporte